
                                                    L E G E 

         cu privire la ajutoarele umanitare acordate Republicii Moldova  


Parlamentul adoptă prezenta lege organică.

 Capitolul I

                                                DISPOZIŢII GENERALE

Articolul 1. Obiectul legii 

Prezenta lege reglementează raporturile juridice privind introducerea, recepţionarea, păstrarea, distribuirea şi evidenţa ajutoarelor umanitare acordate Republicii Moldova din străinătate.

             Articolul 2. Noţiuni principale

            În sensul prezentei legi, noţiunile de mai jos au următorul înţeles:

            ajutoare umanitare - ajutoare nominative gratuite  sub formă de bunuri, de asistenţă financiară nerambursabilă, donaţii benevole, sub formă de executare de lucrări, prestare de servicii din partea donatorilor străini, acordate, din motive umanitare, beneficiarilor de ajutoare umanitare din Republica Moldova în caz de neprotejare socială, lipsă de mijloace materiale, stare financiară dificilă, apariţie a unor situaţii excepţionale, în special ca urmare a conflictelor armate, calamităţilor naturale, avariilor, epidemiilor şi epizootiilor, catastrofelor ecologice, tehnogene şi a altor catastrofe, care pun în pericol viaţa şi sănătatea populaţiei, sau în caz de boală gravă a unor persoane fizice concrete;


donatori de ajutoare  umanitare   - persoane fizice sau juridice străine care acordă ajutoare umanitare, desfăşurîndu-şi activitatea în conformitate cu legislaţia  ţării unde îşi au domiciliul sau se află sediul organului lor permanent;


recepţionari/distribuitori de  ajutoare  umanitare - persoane juridice care, în conformitate cu actele lor constitutive, recepţionează şi/sau distribuie  ajutoare umanitare, fără a urmări scopul de a obţine profit; 

beneficiari de  ajutoare  umanitare - persoane fizice şi juridice care au nevoie de astfel de ajutoare şi cărora acestea li se acordă nemijlocit.

Articolul 3. Principiile acordării ajutoarelor umanitare


(1) Ajutoarele umanitare se acordă în baza principiilor liberului consimţămînt, legalităţii, umanismului, transparenţei şi repartizării conform destinaţiei.


(2) Acordarea ajutoarelor umanitare poartă un caracter social şi nu privează  cetăţeanul de dreptul de a beneficia de susţinere din partea statului.

Articolul 4. Cadrul legislativ  


(1) Acordarea ajutoarelor umanitare se reglementează de prezenta lege şi de alte acte normative.


(2) Dacă există neconcordanţe între prevederile prezentei legi şi prevederile referitoare la ajutoarele umanitare ale tratatelor internaţionale la care Republica Moldova este parte, prioritate au reglementările internaţionale.

                                                           Capitolul II

                  ADMINISTRAREA  ACTIVITĂŢII  DE  RECEPŢIONARE  

                     ŞI  DISTRIBUIRE  A  AJUTOARELOR  UMANITARE

Articolul 5. Organele care efectuează administrarea  şi  coordonarea

                    activităţii de recepţionare şi distribuire a ajutoarelor umanitare
Organele care efectuează administrarea şi coordonarea activităţii de recepţionare şi distribuire a ajutoarelor umanitare sînt:

a) Agenţia  de  Stat  pentru Rezervele Materiale şi Ajutoarele Umanitare;

b) Comisia interdepartamentală  pentru  ajutoarele  umanitare;

c) comisiile   teritoriale  pentru ajutoarele umanitare;

d) comisiile specializate.

Articolul 6. Agenţia  de  Stat pentru Rezervele Materiale 

                              şi Ajutoarele Umanitare 

(1) Agenţia  de  Stat pentru Rezervele Materiale şi Ajutoarele Umanitare, denumită în continuare Agenţie, este o autoritate de specialitate, care se instituie pe lîngă Guvern şi se subordonează acestuia.

(2) Agenţia este condusă de directorul general, numit şi eliberat din funcţie de Guvern.

(3) Dispoziţiile şi indicaţiile Agenţiei privind ajutoarele umanitare sînt executorii pentru instituţiile de stat şi organizaţiile obşteşti care desfăşoară activitate de recepţionare şi distribuire a ajutoarelor umanitare.

(4) Agenţia este persoană juridică cu sediul în municipiul Chişinău.

(5) Agenţia îşi desfăşoară activitatea în conformitate cu prezenta lege, cu alte acte normative şi cu regulamentul său aprobat de Guvern.


Articolul 7. Atribuţiile de bază ale Agenţiei privind recepţionarea

                             şi distribuirea ajutoarelor umanitare


Agenţia:


a) efectuează coordonarea generală  şi exercită controlul asupra recepţionării şi distribuirii ajutoarelor umanitare;


b) în comun cu comisiile teritoriale pentru ajutoarele umanitare, analizează şi evaluează necesarul de ajutoare umanitare, identifică beneficiarii care au nevoie de astfel de ajutoare în mod prioritar;

c) identifică, în comun cu instituţiile de stat şi organizaţiile obşteşti, donatorii noi de ajutoare umanitare şi promovează relaţiile de cooperare cu ei;

d) stabileşte statutul bunurilor ce se introduc în ţară în calitate de ajutoare umanitare şi eliberează avizul necesar pentru a le introduce;

e) asigură recepţionarea, păstrarea, distribuirea şi evidenţa ajutoarelor umanitare, trimise în adresa statului sau fără a avea  indicat recepţionarul concret;
f) organizează  şi  efectuează depozitarea bunurilor care constituie ajutoare umanitare, trimise în adresa statului sau fără a avea indicat recepţionarul concret; 

g) formează şi completează baza de date cu privire la ajutoarele umanitare acordate;

h) depistează încălcările comise la recepţionarea, distribuirea şi utilizarea ajutoarelor umanitare şi ia măsuri pentru lichidarea acestora.

Articolul 8. Drepturile Agenţiei privind recepţionarea 

                    şi distribuirea ajutoarelor umanitare

(1) Agenţia este în drept:

a) să solicite şi să primească, după caz, de la instituţiile de stat şi organizaţiile obşteşti informaţii despre negocierile purtate de acestea în scopul obţinerii ajutoarelor umanitare;

b) să decidă asupra distribuirii ajutoarelor umanitare, trimise în adresa statului sau fără a avea indicat recepţionarul concret(
c) să solicite şi să primească de la comisiile teritoriale pentru ajutoarele umanitare, instituţiile de stat şi organizaţiile obşteşti dări de seamă cu privire la  recepţionarea, distribuirea şi utilizarea ajutoarelor umanitare;

d) să înfiinţeze, în modul stabilit, un fond de rezervă din bunurile ce constituie ajutoare umanitare care va fi utilizat pentru asigurarea păturilor defavorizate ale populaţiei.

(2) Agenţia are şi alte drepturi care  nu  contravin legii.

Articolul 9. Comisia interdepartamentală pentru ajutoarele



umanitare 

(1) În scopul distribuirii eficiente a ajutoarelor umanitare acordate, pe lîngă Agenţie se instituie Comisia  interdepartamentală pentru ajutoarele  umanitare, denumită în continuare  Comisie interdepartamentală. Preşedinte al acestei comisii este directorul general al Agenţiei.

(2) Regulamentul Comisiei  interdepartamentale şi componenţa nominală  a  acesteia se aprobă de Guvern.


(3)  Şedinţele Comisiei  interdepartamentale  se convoacă ori de cîte ori este necesar.

(4) Deciziile Comisiei  interdepartamentale se adoptă cu votul majorităţii membrilor ei.

Articolul 10. Comisiile teritoriale pentru ajutoarele umanitare
(1) În scopul îmbunătăţirii evidenţei şi controlului asupra distribuirii eficiente a ajutoarelor umanitare, în unităţile administrativ-teritoriale se instituie comisii în a căror componenţă intră reprezentanţi ai autorităţilor administraţiei publice locale, sindicatelor şi altor organizaţii obşteşti, care activează în teritoriu în condiţiile legii.

(2) Preşedinte al comisiei teritoriale pentru ajutoarele umanitare este vicepreşedintele autorităţii administraţiei publice locale. Deciziile comisiei teritoriale se adoptă cu votul majorităţii membrilor ei. 

(3) Regulamentul-tip al comisiilor teritoriale pentru ajutoarele umanitare se aprobă de Guvern.

(4) Comisiile teritoriale pentru ajutoarele umanitare:

a) aprobă planurile de distribuire a ajutoarelor umanitare şi asigură controlul executării lor;

b) îndeplinesc, împreună cu donatorii de ajutoare umanitare, programe comune, ţinînd cont de interesele şi necesităţile departamentale şi locale;

c) ţin evidenţa ajutoarelor umanitare acordate şi exercită controlul asupra distribuirii  şi utilizării acestora;

d) participă la recepţionarea şi distribuirea ajutoarelor umanitare trimise în adresa unităţii administrativ-teritoriale respective;

e) selectează beneficiarii de ajutoare umanitare;

f) prezintă trimestrial Agenţiei dare de seamă despre distribuirea ajutoarelor umanitare recepţionate;

g) îndeplinesc şi alte atribuţii în conformitate cu legea.


Articolul 11. Comisiile specializate

(1) În cadrul Ministerului Sănătăţii şi Ministerului Muncii şi Protecţiei Sociale se creează comisii specializate care întocmesc avize necesare pentru introducerea în ţară a ajutoarelor umanitare constituite din medicamente, consumabile, echipament medical, precum şi din articole şi materiale protetico-ortopedice, cu excepţia celor destinate Centrului de medicină socială al Societăţii de  Cruce Roşie din Moldova. 

(2) Regulamentul comisiilor specializate se aprobă de Ministerul Sănătăţii, Ministerul Muncii şi Protecţiei Sociale, de comun acord cu Agenţia. 
                                                       Capitolul III

                      PĂRŢILE  ANTRENATE  ÎN  PROCESUL  DE  ACORDARE 

                           ŞI  PRIMIRE  A  AJUTOARELOR  UMANITARE

 
Articolul 12. Părţile antrenate în procesul de acordare 

                     şi primire a ajutoarelor umanitare


În procesul de acordare şi primire a ajutoarelor umanitare părţi sînt donatorii, recepţionarii/distribuitorii şi beneficiarii de ajutoare umanitare.


Articolul 13. Donatorii de ajutoare umanitare


Donatori de ajutoare umanitare pot fi state străine, misiuni, organizaţii internaţionale religioase, etnice, de filantropie, societăţi culturale, organizaţii internaţionale de Cruce Roşie şi Semilună Roşie, persoane fizice străine.


Articolul 14. Recepţionarii/distribuitorii de ajutoare umanitare

Recepţionari/distribuitori de ajutoare umanitare, în conformitate cu legea,       pot fi:


a) mişcările obşteşti, organizaţiile pacifiste şi de apărare a drepturilor omului, organizaţiile de femei, de veterani, de invalizi, de tineret şi de copii, societăţile ştiinţifice, tehnice, ecologiste, cultural-educative, de cultură fizică şi sport, alte societăţi benevole, uniunile de creaţie, comunităţile naţional-culturale, fundaţiile şi organizaţiile obşteşti, alte asociaţii înregistrate ale cetăţenilor;


b) organizaţiile de filantropie; 


c) Societatea de Cruce Roşie din Moldova;


d) organizaţiile religioase;

e) instituţiile şi organizaţiile bugetare;

f) Agenţia, în cazurile cînd ajutoarele umanitare sînt trimise în adresa statului sau fără a avea indicat recepţionarul concret.

Articolul 15. Beneficiarii de ajutoare umanitare 

 
(1) La categoria beneficiarilor de ajutoare umanitare se atribuie următoarele pături defavorizate ale populaţiei:

a) pensionarii singuri;

b) copiii orfani şi copiii rămaşi fără ocrotire părintească;

c) copiii invalizi;

d) familiile cu trei şi mai mulţi copii;

e) familiile monoparentale(
f) şomerii;

g) grupurile populaţiei care se află sub pragul sărăciei;

h) persoanele care au suferit în urma calamităţilor naturale;

i) invalizii; 

j) persoanele bolnave;

k) alte persoane care din cauza particularităţilor lor fizice sau intelectuale şi diferitelor circumstanţe nu sînt capabile să-şi realizeze de sine stătător drepturile şi interesele legitime.


(2) Beneficiari de ajutoare umanitare pot fi: instituţiile medico-sanitare, instituţiile în care sînt întreţinuţi de către stat copii, invalizi, bătrîni, şcolile-internat, alte instituţii sociale, societăţile surzilor, orbilor, instituţiile de învăţămînt, alte organizaţii necomerciale, precum şi instituţiile, organizaţiile cu statut de persoană juridică, prevăzute la art.14 lit.a)-e) - fără dreptul de a comercializa bunurile primite în calitate de ajutor umanitar şi de a presta servicii contra plată cu aceste bunuri.

 
Articolul 16. Persoanele juridice care nu au dreptul de a primi 

                               ajutoare umanitare  


Nu au dreptul de a primi ajutoare umanitare partidele şi alte organizaţii social-politice, precum şi întreprinderile şi organizaţiile scopul activităţii cărora este obţinerea profitului.

Capitolul IV

               CATEGORIILE DE BUNURI CARE CONSTITUIE 

                                     AJUTOARE UMANITARE


Articolul 17. Categoriile de bunuri care constituie ajutoare umanitare


(1) Ajutoarele umanitare se constituie din mărfuri industriale şi produse alimentare, medicamente, consumabile, echipament medical, articole şi materiale protetico-ortopedice,  precum şi din alte bunuri de primă necesitate, destinate păturilor defavorizate ale populaţiei. 

(2) Lista bunurilor interzise de a fi introduse în ţară în calitate de ajutoare umanitare se stabileşte de Agenţie şi se aprobă de Guvern. 

(3) Ajutoare umanitare pot fi acordate şi în valută.

Articolul 18. Acordarea de ajutoare umanitare în valută


(1) Ajutoarele umanitare acordate în valută se trec în contul valutar al recepţionarului sau al Agenţiei dacă acestea sînt trimise în adresa statului sau fără a avea indicat recepţionarul concret. 


(2) În ordinul de transfer al mijloacelor valutare se indică scopul concret de utilizare a acestora.  Ajutoarele umanitare acordate în valută se vor utiliza în scopul strict indicat.


(3) Procedura de transfer al ajutoarelor umanitare la conturile valutare se stabileşte de Banca Naţională a Moldovei şi de Ministerul Finanţelor.

                                                        Capitolul V

             INTRODUCEREA  ÎN  ŢARĂ  A  AJUTOARELOR  UMANITARE

Articolul 19. Introducerea în ţară a ajutoarelor umanitare

(1) Introducerea în ţară a ajutoarelor umanitare se efectuează în baza avizului Agenţiei, care stabileşte statutul bunurilor ce se introduc.

(2) Bunurile care constituie ajutoare umanitare se supun expertizei sanitare, fitosanitare, veterinare, ecologice, radiologice respective de către organele abilitate prin lege. 

(3) În cazul prezentării de către organele competente a avizelor privind inutilitatea bunurilor care constituie ajutoare umanitare, Agenţia decide asupra utilizării ulterioare  a acestora sau restituirii lor donatorului.

Articolul 20. Introducerea în ţară a produselor alimentare
 
(1) Ajutoarele umanitare constituite din produse alimentare se introduc în ţară  în baza avizelor Centrului Naţional de Medicină Preventivă şi Certificare, iar a produselor de origine  animală  - în baza avizelor menţionate şi a avizelor Ministerului Agriculturii şi Industriei Alimentare.


(2) Ajutoarele umanitare constituite din produse alimentare se introduc în ţară dacă sînt însoţite de documente ce conţin date  despre calitatea şi inofensivitatea mărfurilor, de certificatul de origine (pentru produsele de origine animală - de certificatul veterinar), de bon de livrare. 

Articolul 21. Introducerea în ţară a medicamentelor, consumabilelor 

                      şi a echipamentelor medicale

(1) Introducerea în ţară a medicamentelor, consumabilelor şi echipamentelor medicale se permite în baza autorizaţiei Ministerului Sănătăţii, în conformitate cu Regulamentul privind modalitatea utilizării medicamentelor şi materialelor medicale pentru asigurarea păturilor defavorizate ale populaţiei,  coordonat cu Agenţia şi aprobat  de  Ministerul  Sănătăţii.


(2) Introducerea în ţară a medicamentelor, consumabilelor fără certificate pentru fiecare serie şi cu termenul de valabilitate mai mic de 12 luni se interzice.


(3) În cazuri excepţionale sau în cazul în care sînt donate medicamente incluse în lista celor vitale şi esenţiale, preparate oncologice, antidiabetice, antituberculoase, neuroleptice, psihotrope, alte preparate, vaccinuri, Ministerul Sănătăţii autorizează  introducerea în ţară a acestora chiar dacă au un termen de valabilitate mai mic de 12 luni, însă nu mai mic de 6 luni, cu respectarea condiţiilor prevăzute la alin.(1).


(4) Preparatele medicamentoase introduse în ţară în calitate de ajutoare umanitare, înainte de a fi distribuite, se supun controlului calităţii în Laboratorul de stat pentru controlul şi certificarea medicamentelor al Institutului Naţional de Farmacie, în conformitate cu legea.

Articolul 22. Introducerea în ţară a articolelor protetico-ortopedice 


(1) Introducerea în ţară a cîrjelor, bastoanelor, cărucioarelor pentru invalizi, materialelor  pentru confecţionarea articolelor protetico-ortopedice, care constituie ajutoare umanitare, cu excepţia articolelor destinate Centrului de medicină socială al Societăţii de Cruce Roşie din Moldova, se permite cu autorizaţia Ministerului Muncii şi Protecţiei Sociale, de comun acord cu Agenţia.


(2) Introducerea în ţară a protezelor pentru utilizare în ortopedie, neurochirurgie, oftalmologie, otorinolaringologie, cardiochirurgie, care constituie ajutoare umanitare, se permite cu autorizaţia Ministerului Sănătăţii, de comun acord cu Agenţia.


Articolul 23. Controlul vamal al ajutoarelor umanitare 

(1) La introducerea ajutoarelor umanitare în ţară, organele vamale efectuează controlul acestora în conformitate cu legea.


(2) Vămuirea bunurilor ce constituie ajutoare umanitare se efectuează în mod prioritar.

            (3) Declararea ajutoarelor umanitare care se introduc în ţară se face de către recepţionar.

                                                         Capitolul VI

                 RECEPŢIONAREA, PĂSTRAREA, DISTRIBUIREA ŞI EVIDENŢA

               AJUTOARELOR UMANITARE. FINANŢAREA CHELTUIELILOR 

                 AFERENTE RECEPŢIONĂRII AJUTOARELOR UMANITARE
Articolul 24. Recepţionarea, păstrarea, distribuirea şi evidenţa 

                     ajutoarelor umanitare

(1) Modul de recepţionare, păstrare, distribuire şi evidenţă a ajutoarelor umanitare se stabileşte printr-un regulament aprobat de Guvern.


(2) Recepţionarea, păstrarea şi distribuirea ajutoarelor umanitare acordate se efectuează de către recepţionar.

 
(3) Recepţionarea, păstrarea şi distribuirea ajutoarelor umanitare acordate de către Federaţia Internaţională a Societăţilor de Cruce Roşie şi Semilună Roşie şi Comitetul Internaţional al Crucii Roşii se efectuează de către Societatea de Cruce Roşie din Moldova. În cazul acordării ajutoarelor umanitare de către alte organizaţii internaţionale şi străine, Societatea de Cruce Roşie din Moldova participă la recepţionarea, păstrarea şi distribuirea acestora.


Articolul 25. Distribuirea medicamentelor, consumabilelor şi echipamentelor

                                medicale, reactivelor de laborator, articolelor 

                                protetico-ortopedice

(1) Ajutoarele umanitare, constituite din medicamente, precum şi din consumabile şi echipamente medicale (inclusiv părţi şi accesorii), reactive de laborator, articole protetico-ortopedice, cu excepţia celor destinate Centrului de medicină socială al Societăţii de Cruce Roşie din Moldova, se distribuie de către Ministerul Sănătăţii, de comun acord cu recepţionarul.

(2) Ministerul  Sănătăţii aprobă lista instituţiilor medicale, coordonată cu Agenţia, care vor recepţiona, depozita preparatele medicamentoase şi, în comun cu instituţiile competente, vor efectua expertiza farmaceutică a acestora. 

(3) Ajutoarele umanitare constituite din cîrje, bastoane, cărucioare pentru invalizi, materiale pentru confecţionarea articolelor protetico-ortopedice, cu excepţia articolelor destinate Centrului de medicină socială al Societăţii de Cruce Roşie din Moldova, se distribuie de către Ministerul Muncii şi Protecţiei Sociale, de comun  acord cu  recepţonarul. 

Articolul 26. Evidenţa ajutoarelor umanitare

(1) Evidenţa ajutoarelor umanitare se face în expresie cantitativă şi bănească  (prin echivalarea preţurilor, dacă este necesar) conform legii.

(2) Evidenţa contabilă a ajutoarelor umanitare şi darea de seamă se fac în conformitate cu legea.


Articolul 27. Finanţarea cheltuielilor aferente recepţionării 

                               ajutoarelor umanitare 

(1) În cazul cînd ajutoarele umanitare se acordă fără a avea indicat recepţionarul concret, precum şi în cazurile  cînd acestea sînt destinate instituţiilor medicale sau sociale ori persoanelor care au suferit în urma conflictelor armate sau  calamităţilor naturale, finanţarea cheltuielilor aferente recepţionării, încărcării, transportării, descărcării, depozitării, păstrării şi distribuirii  ajutoarelor umanitare poate fi efectuată din mijloacele bugetului de stat. În caz de necesitate, cheltuielile menţionate se recuperează din mijloacele financiare obţinute în urma  comercializării  unei părţi din ajutoarele umanitare determinate de Guvern. 

(2) Finanţarea cheltuielilor aferente recepţionării, încărcării, transportării, descărcării, depozitării, păstrării şi distribuirii ajutoarelor umanitare care constituie medicamente, consumabile şi echipament medical, sosite în adresa statului, se efectuează în exclusivitate din mijloacele bugetului de stat. 

(3) Comercializarea ajutoarelor umanitare este interzisă, cu excepţia cazurilor prevăzute la alin.(1).

                                                           Capitolul VII

                                                                  RĂSPUNDEREA  

Articolul 28. Răspunderea pentru încălcarea prezentei legi 

(1) Persoanele vinovate de încălcarea prezentei legi poartă răspundere în conformitate cu legislaţia.

(2) Încălcări ale prezentei legi sînt:

a) introducerea în ţară în calitate de ajutoare umanitare a bunurilor interzise pentru import;

b) utilizarea ajutoarelor umanitare contrar destinaţiei;

c) comercializarea ilegală a bunurilor care constituie ajutoare umanitare.

                                                    Capitolul VIII

                                                      DISPOZIŢII  FINALE

Articolul 29

(1) Guvernul, în termen de o lună:

a) în modul stabilit, va reorganiza Direcţia Generală pentru Rezervele Materiale în Agenţia de Stat pentru Rezervele Materiale şi Ajutoarele Umanitare şi va aproba structura, schema de încadrare şi regulamentul acesteia;

b) va prezenta Parlamentului propuneri pentru aducerea legislaţiei în vigoare în concordanţă cu prezenta lege;

c) va aduce actele sale normative în conformitate cu prezenta lege;

d) va aproba regulamentul cu privire la modul de recepţionare, păstrare, distribuire şi evidenţă a ajutoarelor umanitare.

 (2) Pînă la aducerea actelor normative în conformitate cu prezenta lege, ele se vor aplica în măsura în care nu contravin acesteia.




PREŞEDINTELE  PARLAMENTULUI 





 EUGENIA  OSTAPCIUC 

Chişinău, 28 noiembrie 2002.

Nr.1491-XV.

